b'\n_START_ARTICLE_\nAnders Lange\n_START_PARAGRAPH_\nAnders Lange (5. syyskuuta 1904 Aker, Akershus \xe2\x80\x93 18. lokakuuta 1974) oli norjalainen poliitikko. Lange oli v\xc3\xa4rik\xc3\xa4s hahmo Norjan politiikassa. Vuotta ennen kuolemaansa h\xc3\xa4n perusti oman puolueen, Anders Langes Parti til sterk nedsettelse av skatter, avgifter og offentlige inngrep (ALP), josta my\xc3\xb6hemmin muodostui Edistyspuolue.\n_START_SECTION_\nTausta\n_START_PARAGRAPH_\nAnders Lange syntyi l\xc3\xa4\xc3\xa4k\xc3\xa4ri Alf Langen (s. 1869) ja Anne Elisabeth Svenssonin (s. 1873) perheeseen. H\xc3\xa4n valmistui mets\xc3\xa4teknikoksi Oddernesin mets\xc3\xa4koulusta 1926. H\xc3\xa4n vietti vuodet 1927\xe2\x80\x9329 Argentiinassa puutarhakoulun johtajana._NEWLINE_P\xc3\xa4\xc3\xa4ty\xc3\xb6n\xc3\xa4\xc3\xa4n h\xc3\xa4n hoiti kenneli\xc3\xa4 ja koirahotellia, ensin Oppeg\xc3\xa5rdissa ja my\xc3\xb6hemmin Askerissa. H\xc3\xa4n toimitti my\xc3\xb6s omaa lehte\xc3\xa4 nimelt\xc3\xa4 Hundeavisen vuosina 1948\xe2\x80\x9353 ja 1960\xe2\x80\x9361, jonka nimeksi my\xc3\xb6hemmin tuli Anders Langes avis vuodesta 1962. H\xc3\xa4n oli naimisissa kahdesti.\n_START_SECTION_\nPoliittinen ura\n_START_PARAGRAPH_\nLange aktivoitui politiikassa vuoden 1930 tienoilla. H\xc3\xa4n toimi monen kuuluisuuden, kuten Christian Michelsenin ja Fridtjof Nansenin, vuonna 1925 perustaman Fedrelandslaget-yhdistyksen sihteerin\xc3\xa4 1930\xe2\x80\x9338. Yhdistys halusi saada aikaan yhteisen porvarillisen rintaman Ty\xc3\xb6v\xc3\xa4enpuoluetta eli "kommunisteja" vastaan, est\xc3\xa4\xc3\xa4kseen Neuvostoliiton tartuttamaa vallankumousaatetta Norjassa. Lange oli aluksi erityisen aktiivinen S\xc3\xb8rlandetilla, josta h\xc3\xa4net pian kutsuttiin j\xc3\xa4rjest\xc3\xb6n sihteeriksi. Lange matkusteli ymp\xc3\xa4riins\xc3\xa4 pit\xc3\xa4m\xc3\xa4ss\xc3\xa4 poliittisia esitelmi\xc3\xa4, usein lukioissa. Sotien v\xc3\xa4linen poliittinen eliitti ei ottanut h\xc3\xa4nt\xc3\xa4 kovinkaan vakavasti, vaikka useat tuon ajan poliitikot, kuten Haakon Lie ja Finn Gustavsen ovat maininneet h\xc3\xa4net muistelmissaan. Elinkeinoel\xc3\xa4m\xc3\xa4n taholta h\xc3\xa4nt\xc3\xa4 kuitenkin pidettiin hy\xc3\xb6dyllisen\xc3\xa4 ja h\xc3\xa4nen toimintansa jatkui jopa talousel\xc3\xa4m\xc3\xa4lt\xc3\xa4 saadun suoran taloudellisen tuen ansiosta._NEWLINE_Vuosina 1938\xe2\x80\x931940 Lange toimi Landsforeningen Norges sj\xc3\xb8forsvar -meripuolustusyhdistyksen sihteerin\xc3\xa4 ja 1940\xe2\x80\x9345 h\xc3\xa4n oli vangittuna moneen otteeseen._NEWLINE_Anders Langen hetki koitti vuonna 1965 perustetun porvarihallituksen ep\xc3\xa4onnistuttua alentaa veroja ja julkisia maksuja. Sen sijaan Ty\xc3\xb6v\xc3\xa4enpuolueen politiikka eteni yh\xc3\xa4 n\xc3\xa4kyv\xc3\xa4mmin. 1970-luvun lama aiheutti lis\xc3\xa4\xc3\xa4ntynytt\xc3\xa4 ty\xc3\xb6tt\xc3\xb6mytt\xc3\xa4 ja korkeampia veroja ja Anders Lange sai yleis\xc3\xb6\xc3\xa4 jo 30 vuotta esill\xc3\xa4 pit\xc3\xa4m\xc3\xa4lleen sanomalle. H\xc3\xa4n perusti puolueen Anders Langes Parti til sterk nedsettelse av skatter, avgifter og offentlige inngrep (ALP) 1973. Puolueessaan h\xc3\xa4n oli ainut tunnettu kasvo, mutta m\xc3\xa4\xc3\xa4r\xc3\xa4tietoisen mediastrategiansa ja yksinkertaisen, puolueen nimess\xc3\xa4kin esiintyv\xc3\xa4n, ohjelmansa ansiosta vaalikampanja l\xc3\xb6i l\xc3\xa4pi. ALP sai 5\xc2\xa0% \xc3\xa4\xc3\xa4nist\xc3\xa4, 108\xc2\xa0000 \xc3\xa4\xc3\xa4nt\xc3\xa4 ja 4 paikkaa Stortingetiin. Samaan aikaan uusien vasemmistopuolueiden vaaliliitto sai puolestaan jopa 16 paikkaa, joten kyseist\xc3\xa4 vaalivuotta on pidetty todellisena protestivaalivuotena._NEWLINE_Itse Lange ehti toimia kansanedustajana vain vuoden ja 18 p\xc3\xa4iv\xc3\xa4\xc3\xa4 ennen kuolemaansa. H\xc3\xa4net valittiin suhteellisen merkityksett\xc3\xb6m\xc3\xa4\xc3\xa4n hallintovaliokuntaan, jossa h\xc3\xa4nen aloitteestaan saatiin aikaan Vinmonopoletille oma muovikassi. H\xc3\xa4nen puheitaan pidettiin omalaatuisina ja ne her\xc3\xa4ttiv\xc3\xa4t usein hilpeytt\xc3\xa4 muissa edustajissa, joskin vitsit alkoivat er\xc3\xa4iden kanssaedustajien mielest\xc3\xa4 toistaa itse\xc3\xa4\xc3\xa4n ajan my\xc3\xb6t\xc3\xa4._NEWLINE_Langen politiikka her\xc3\xa4tti paljon arvostelua. H\xc3\xa4net ymm\xc3\xa4rrettiin muun muassa Etel\xc3\xa4-Afrikan apartheid-hallinnon kannattajana ja tiedotusv\xc3\xa4lineet "paljastivat" h\xc3\xa4nen s\xc3\xa4\xc3\xa4nn\xc3\xb6llisin v\xc3\xa4liajoin vastaanottaneen rahaa Etel\xc3\xa4-Afrikan hallitukselta. H\xc3\xa4n totesi itse pit\xc3\xa4v\xc3\xa4ns\xc3\xa4 Ayn Randia ideologisena esikuvanaan. H\xc3\xa4n vastusti lapsilisi\xc3\xa4 sek\xc3\xa4 valtion yleisradiomonopolia. Langea ei toisaalta pidet\xc3\xa4 t\xc3\xa4ysiverisen\xc3\xa4 liberaalinakaan. H\xc3\xa4n halusi v\xc3\xa4hent\xc3\xa4\xc3\xa4 valtion vaikutusvaltaa ja vastuualueita, mutta h\xc3\xa4nen arvonsa muutoin olivat hyvin konservatiivisia._NEWLINE_Lange menehtyi yritetty\xc3\xa4\xc3\xa4n juosta kiinni kotiinsa Askerin Heggedaliin jo l\xc3\xa4htenytt\xc3\xa4 junaa ja h\xc3\xa4n kuoli syd\xc3\xa4nongelmiinsa muutamaa p\xc3\xa4iv\xc3\xa4\xc3\xa4 my\xc3\xb6hemmin.\n_START_SECTION_\nPoliittinen perint\xc3\xb6\n_START_PARAGRAPH_\nLangen tilalle Stortingetiin nousi h\xc3\xa4nen varakansanedustajakseen valittu Carl I. Hagen, joka oli eronnut Reformipuolueensa kanssa ALP:st\xc3\xa4 jo aiemmin kes\xc3\xa4ll\xc3\xa4. My\xc3\xb6hemmin Reformipuolue palasi ALP:n riveihin ja vaihtoi nimens\xc3\xa4 Fremskrittpartiet:iksi (suom. Edistyspuolue), josta sittemmin kasvoi er\xc3\xa4s Norjan suurimpia puolueita Hagenin johdolla.'